**2017 թվականի հունվար-ապրիլ ամիսներին ՀՀ պետական բյուջեի**

**կատարման ամփոփ բնութագիրը[[1]](#footnote-1)**

2017 թվականի հունվար-ապրիլ ամիսներինՀՀ պետական բյուջեի եկամուտները կազմել են 383.2 մլրդ դրամ, իսկ ծախսերը` շուրջ 394.7 մլրդ դրամ, որոնք համապատասխանաբար 64.3%‑ով և 56.7%-ով ապահովել են ՀՀ կառավարության առաջին կիսամյակի ծրագրի կատարումը: Հարկ է նշել, որ ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնած պարտավորությունների ամբողջական և ժամանակին կատարումը: Ելնելով օրենսդրության պահանջներից՝ պետության դրամական միջոցների համախմբված հաշվառման նպատակով պետական բյուջեի ծրագրային և փաստացի ցուցանիշներում ներառվել են նաև ՀՀ պետական հիմնարկների համար բացված արտաբյուջետային հաշիվների համապատասխան շրջանառությունը, ինչպես նաև առանց սահմանափակման պետական բյուջեից կատարվող վճարումները: Մասնավորապես` արտաբյուջետային եկամուտները կազմել են 8.7 մլրդ դրամ կամ առաջին կիսամյակում ծրագրված մուտքերի 39.9%‑ը, իսկ ծախսերը` 8.1 մլրդ դրամ կամ կիսամյակային ծրագրի 32.4%-ը: Պետական բյուջեի տարեկան ծրագրային ցուցանիշները կատարվել են եկամուտների գծով` 29.3%-ով, ծախսերի գծով` 27%-ով:

*ՀՀ պետական բյուջեի եկամուտները*

2016 թվականի հունվար-ապրիլ ամիսների համեմատ պետական բյուջեի եկամուտներն աճել են 8.8%‑ով կամ 31.1 մլրդ դրամով, ինչը պայմանավորված է հարկային եկամուտների և այլ եկամուտների աճով:

Պետական բյուջեի եկամուտների 94.7%-ը ձևավորվել է հարկային եկամուտների և պետական տուրքերի, 4.4%-ը` այլ եկամուտների, 0.9%-ը` պաշտոնական դրամաշնորհների հաշվին:

2017 թվականի հունվար-ապրիլ ամիսներինՀՀ պետական բյուջե են մուտքագրվել 363.1 մլրդ դրամ հարկային եկամուտներ և պետական տուրքեր` 66%-ով ապահովելով կիսամյակային ծրագիրը: 2016 թվականի նույն ժամանակահատվածի համեմատ հարկերն ու տուրքերն աճել են 10.6%‑ով կամ շուրջ 34.9 մլրդ դրամով, որը հիմնականում պայմանավորված է ավելացված արժեքի հարկի, բնապահպանական և բնօգտագործման վճարների, եկամտային հարկի, ակցիզային հարկի, շահութահարկի և մաքսատուրքի գծով մուտքերի աճով: Նշենք, որ նախորդ տարվա նույն ժամանակատվածի համեմատ բոլոր հարկատեսակների գծով արձանագրվել է աճ, իսկ պետական տուրքի գծով՝ նվազում:

2017 թվականի հունվար-ապրիլ ամիսներին հարկային եկամուտների և պետական տուրքերի 35.5%-ն ապահովվել է ավելացված արժեքի հարկի հաշվին: Այն կազմել է շուրջ 129 մլրդ դրամ և 10.5%-ով կամ 12.3 մլրդ դրամով գերազանցել նախորդ տարվա նույն ցուցանիշը: ԱԱՀ-ի մուտքերից շուրջ 53.8 մլրդ դրամը ստացվել է ՀՀ սահմանին հարկումից, 75.2 մլրդ դրամը` ապրանքների և ծառայությունների ներքին շրջանառությունից: ԱԱՀ-ի աճը պայմանավորված է ինչպես ներքին շրջանառությունից ստացված, այնպես էլ մաքսային սահմանին գանձված միջոցների աճով: Նշված երկու աղբյուրներից էլ արձանագրվել է մուտքերի 10.5% աճ՝ համապատասխանաբար 7.2 մլրդ դրամով և 5.1 մլրդ դրամով:

Հաշվետու ժամանակահատվածում պետական բյուջեի հարկային եկամուտների ու պետական տուրքերի 5.4%-ն ապահովվել է ակցիզային հարկի հաշվին` կազմելով 19.6 մլրդ դրամ: Մասնավորապես` հանրապետություն ներմուծվող ենթաակցիզային ապրանքների հարկումից ստացվել է 11.1 մլրդ դրամ, հանրապետությունում արտադրվող ենթաակցիզային ապրանքների հարկումից` 8.5 մլրդ դրամ: Նախորդ տարվա նույն ժամանակահատվածի համեմատ ակցիզային հարկի մուտքերն աճել են 18.3%-ով կամ 3 մլրդ դրամով: Ընդ որում, աճ է արձանագրվել և´ ՀՀ-ում արտադրվող, և´ ներմուծվող ենթաակցիզային ապրանքների գծով մուտքերում՝ համապատասխանաբար 49.4%-ով (2.8 մլրդ դրամով) և 2.1%‑ով (232.5 մլն դրամով): Ներքին արտադրության ենթաակցիզային ապրանքների գծով մուտքերի աճը հիմնականում ապահովվել է ծխախոտի արտադրանքից ստացված մուտքերի աճի և 2016 թվականի մայիսի 1‑ից սեղմված բնական գազը ակցիզային հարկով հարկման ենթակա ապրանքների ցանկում ներառելու արդյունքում: Ներմուծվող ենթաակցիզային ապրանքներից ստացված ակցիզային հարկի աճը հիմնականում պայմանավորված է ներմուծվող բենզինից ստացված մուտքերի աճով:

Հաշվետու ժամանակահատվածում պետական բյուջեի հարկային եկամուտների և պետական տուրքերի 13.4%‑ը ձևավորվել է շահութահարկի հաշվին` կազմելով 48.8 մլրդ դրամ: Նախորդ տարվա հունվար-ապրիլ ամիսների համեմատ շահութահարկի մուտքերն աճել են 6.5%-ով կամ շուրջ 3 մլրդ դրամով:

Հաշվետու ժամանակահատվածում 102.9 մլրդ դրամ են կազմել եկամտային հարկից ստացված մուտքերը՝ ապահովելով պետական բյուջեի հարկային եկամուտների և պետական տուրքերի 28.3%‑ը և 4.1%‑ով կամ 4.1 մլրդ դրամով գերազանցելով նախորդ տարվա նույն ժամանակահատվածի ցուցանիշը:

2017 թվականի հունվար-ապրիլ ամիսների ընթացքում պետական բյուջեի հարկային եկամուտների և պետական տուրքերի 5.1%-ն ապահովվել է մաքսատուրքի հաշվին` կազմելով շուրջ 18.5 մլրդ դրամ: 2016 թվականի նույն ժամանակահատվածի համեմատ մաքսատուրքի մուտքերն աճել են 14.8%‑ով կամ 2.4 մլրդ դրամով:

2017 թվականի հունվար-ապրիլ ամիսների ընթացքում պետական բյուջե են մուտքագրվել շուրջ 9 մլրդ դրամ պետական տուրքեր` 64.7%-ով ապահովելով առաջին կիսամյակի ծրագիրը: Նախորդ տարվա նույն ժամանակահատվածի համեմատ նշված մուտքերը նվազել են 2.6%‑ով կամ 240.6 մլն դրամով, ինչը հիմնականում պայմանավորված է ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար գանձվող տուրքերի նվազմամբ:

Հաշվետու ժամանակահատվածում գործունեության առանձին տեսակներից գանձվել են ավելի քան 1 մլրդ դրամ հաստատագրված վճարներ` ապահովելով պետական բյուջեի հարկային եկամուտների և պետական տուրքերի 0.3%-ը: Նշված ցուցանիշը նախորդ տարվա առաջին կիսամյակի համեմատ աճել է 9.7%‑ով կամ 92.1 մլն դրամով:

2017 թվականի հունվար-ապրիլ ամիսների ընթացքում ՀՀ պետական բյուջե են մուտքագրվել շուրջ 15.6 մլրդ դրամ բնապահպանական և բնօգտագործման վճարներ` կազմելով պետական բյուջեի հարկային եկամուտների և պետական տուրքերի 4.3%-ը: Նախորդ տարվա նույն ժամանակահատվածի համեմատ նշված եկամուտներն աճել են 2 անգամ կամ 7.8 մլրդ դրամով, ինչը հիմնականում պայմանավորված է արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի գծով մուտքերի աճով, որը կազմել է շուրջ 12.4 մլրդ դրամ և 2.3 անգամ կամ 7 մլրդ դրամով գերազանցել նախորդ տարվա նույն ժամանակահատվածի ցուցանիշը:

2017 թվականի հունվար-ապրիլ ամիսներին ՀՀ պետական բյուջե է մուտքագրվել 5.8 մլրդ դրամ շրջանառության հարկ, որը կազմել է պետական բյուջեի հարկային եկամուտների և պետական տուրքերի 1.6%-ը և 17.5%-ով կամ 855.8 մլն դրամով գերազանցել նախորդ տարվա համապատասխան ցուցանիշը:

Հաշվետու ժամանակահատվածում 4.5 մլրդ դրամ են կազմել նպատակային սոցիալական վճարները՝ ապահովելով պետական բյուջեի հարկային եկամուտների և պետական տուրքերի 1.2%‑ը և 18.6%‑ով կամ 708.6 մլն դրամով գերազանցելով նախորդ տարվա նույն ժամանակահատվածի ցուցանիշը:

2017 թվականի հունվար-ապրիլ ամիսների ընթացքում ՀՀ պետական բյուջե են մուտքագրվել 8.5 մլրդ դրամ այլ հարկեր` կազմելով պետական բյուջեի հարկային եկամուտների և պետական տուրքերի 2.4%-ը: Մասնավորապես` 2.5 մլրդ դրամ են կազմել ռադիոհաճախականության օգտագործման պարտադիր վճարները, 1.9 մլրդ դրամ` արտոնագրային վճարները, 1.7 մլրդ դրամ՝ «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, շուրջ 1.1 մլրդ դրամ` ճանապարհային վճարները, 483 մլն դրամ` հարկային ծառայության մարմնի համակարգի և մաքսային ծառայության նյութական խրախուսման և համակարգի զարգացման ֆոնդի միջոցները, 391.2 մլն դրամ` հանրային ծառայությունների կարգավորման պարտադիր վճարները: Նախորդ տարվա հունվար-ապրիլ ամիսների համեմատ այլ հարկերի փաստացի ցուցանիշն աճել է 12.3%-ով կամ 938.2 մլն դրամով` հիմնականում պայմանավորված «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով 2017 թվականի հունվարի 1-ից դրոշմանիշային վճարների սահմանմամբ:

2017 թվականի հունվար-ապրիլ ամիսների ընթացքում ստացվել են 3.4 մլրդ դրամ պաշտոնական դրամաշնորհներ՝ կազմելով առաջին կիսամյակում նախատեսված մուտքերի 31.1%-ը: Միջոցները տրամադրվել են նպատակային ծրագրերի շրջանակներում, որից 96.9 մլն դրամը՝ ՀՀ պետական մարմինների արտաբյուջետային հաշիվներով շրջանառվող ծրագրերի շրջանակներում, որոնք կազմել են ծրագրած մուտքերի 20.8%-ը:

Հաշվետու ժամանակահատվածում ՀՀ պետական բյուջեի այլ եկամուտները կազմել են 16.8 մլրդ դրամ, որից 8.1 մլրդ դրամը` ՀՀ պետական հիմնարկների արտաբյուջետային եկամուտները: Այլ եկամուտների առաջին կիսամյակի ծրագրային ցուցանիշն ապահովվել է 47.1%-ով: 2016 թվականի նույն ժամանակահատվածի համեմատ այլ եկամուտներն աճել են 10.9%-ով կամ 1.6 մլրդ դրամով, որը հիմնականում պայմանավորված է ռեզիդենտներին տրամադրված վարկերի օգտագործման տոկոսավճարների, պետական սեփականություն հանդիսացող գույքի վարձակալությունից, ապրանքների մատակարարումից և ծառայությունների մատուցումից եկամուտների աճով:

Հաշվետու ժամանակահատվածում ՀՀ կառավարությանն առընթեր անշարժ գույքի կադաստրի պետական կոմիտեի ծախսերի նկատմամբ եկամուտների գերազանցումից ՀՀ պետական բյուջե է մուտքագրվել 19.3 մլն դրամ: Նշենք, որ նախորդ տարվա նույն ժամանակահատվածում նշված եկամուտների գծով մուտքեր չէին ստացվել:

Պետական սեփականություն հանդիսացող գույքը վարձակալության հանձնելու դիմաց ՀՀ պետական բյուջե է մուտքագրվել շուրջ 945.8 մլն դրամ՝ 99.1%-ով ապահովելով առաջին կիսամյակի ծրագիրը: նշված եկամուտները նախորդ տարվա նույն ժամանակահատվածի ցուցանիշը գերազանցել են 9.6 անգամ, որը հիմնականում պայմանավորված է «Երևան Ջուր», «Հայջրմուղկոյուղի», «Լոռի-ջրմուղկոյուղի», «Շիրակ-ջրմուղկոյուղի» և «Նոր Ակունք» ՓԲԸ-ների կողմից օգտագործվող ու պահպանվող ջրային համակարգերի և այլ գույքի օգտագործման իրավունքը վարձակալությամբ «Վեոլիա Օ կոմպանի Ժեներալ Դեզ Օ» ընկերությանը փոխանցելու հանգամանքով: 2017 թվականի անցած ժամանակահատվածում վարձակալության պայմանագրի համաձայն «Վեոլիա Օ կոմպանի Ժեներալ Դեզ Օ» ընկերության կողմից ՀՀ պետական բյուջե է փոխանցվել 856.5 մլն դրամ:

Հաշվետու տարում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվել են 2.6 մլրդ դրամ տոկոսավճարներ` 57.1%-ով գերազանցելով առաջին կիսամյակի ծրագիրը և 4.4%-ով զիջելով նախորդ տարվա նույն ժամանակահատվածի ցուցանիշը:

Իրավաբանական անձանց կապիտալում կատարված ներդրումներից հունվար-ապրիլ ամիսների ընթացքում ստացվել են 48.2 մլն դրամ շահաբաժիններ` կազմելով առաջին կիսամյակի ծրագրով նախատեսվածի 3.8%-ը: Նախորդ տարվա համեմատ նշված մուտքերն աճել են 98.7%-ով կամ 23.9 մլն դրամով:

Շուրջ 2.6 մլրդ դրամ է ստացվել պետության կողմից տրված վարկերի օգտագործման դիմաց, որոնք առաջին կիսամյակի ծրագրային ցուցանիշն ապահովել են 38.9%-ով և 68.2%‑ով գերազանցել են նախորդ տարվա նույն ժամանակահատվածի ցուցանիշը: Մասնավորապես` ռեզիդենտներին տրամադրված վարկերի օգտագործման տոկոսավճարները կազմել են 2.5 մլրդ դրամ կամ ծրագրի 38.6%-ը, ոչ ռեզիդենտներին տրամադրված վարկերի օգտագործման տոկոսավճարները՝ 51.2 մլն դրամ կամ ծրագրի 63.3%-ը:

Ոչ պաշտոնական դրամաշնորհների գծով պետական հիմնարկների արտաբյուջետային հաշիվներին ստացվել են 1.7 մլն դրամ չնախատեսված մուտքեր՝ 4.2 անգամ գերազանցելով նախորդ տարվա նույն ժամանակահատվածի ցուցանիշը:

Իրավախախտումների համար գործադիր, դատական մարմինների կողմից կիրառվող պատժամիջոցներից մուտքերը հունվար-ապրիլ ամիսներին կազմել են 3.5 մլրդ դրամ` ապահովելով առաջին կիսամյակի ծրագրային ցուցանիշի 107.5%‑ը և 4.2%-ով զիջելով նախորդ տարվա նույն ժամանակահատվածի ցուցանիշը:

Այլ եկամուտներից 6.1 մլրդ դրամը ստացվել է ապրանքների մատակարարումից և ծառայությունների մատուցումից` 30.2%‑ով ապահովելով առաջին կիսամյակի ծրագրային ցուցանիշը: Նախորդ տարվա նույն ժամանակահատվածի համեմատ նշված եկամուտներն աճել են 11.4%-ով:

Օրենքով և այլ իրավական ակտերով սահմանված պետական բյուջե մուտքագրվող այլ եկամուտների գծով մուտքագրվել է 998.3 մլն դրամ՝ 65.3%-ով ապահովելով առաջին կիսամյակի ծրագիրը և 39.5%-ով զիջելով նախորդ տարվա նույն ժամանակահատվածի ցուցանիշը:

*ՀՀ պետական բյուջեի ծախսերը*

2017 թվականի հունվար-ապրիլ ամիսներին նախորդ տարվա նույն ժամանակահատվածի համեմատ ՀՀ պետական բյուջեի ծախսերը նվազել են 4.1%‑ով կամ 16.9 մլրդ դրամով՝ հիմնականում պայմանավորված ընթացիկ ծախսերի նվազմամբ:

Ընթացիկ ծախսերը հաշվետու ժամանակահատվածում կազմել են 375.5 մլրդ դրամ` 60.2%-ով ապահովելով կիսամյակային ծրագրի կատարումը: Նախորդ տարվա նույն ժամանակահատվածի համեմատ դրանք նվազել են 3.6%-ով կամ 14.1 մլրդ դրամով՝ հիմնականում պայմանավորված ծառայությունների և ապրանքների ձեռքբերման, պարտքի սպասարկման ծախսերի ու սուբսիդիաների նվազմամբ:

Ընթացիկ ծախսերից 39.7 մլրդ դրամ տրամադրվել է պետական հիմնարկների աշխատողների աշխատանքի վարձատրությանը, որը կազմել է կիսամյակային ծրագրի 61.5%‑ը և 2.7%-ով (1 մլրդ դրամով) գերազանցել նախորդ տարվա նույն ցուցանիշը:

Ծառայությունների և ապրանքների ձեռքբերման նպատակով 2017 թվականի հունվար‑ապրիլ ամիսներին ՀՀ պետական բյուջեից օգտագործվել է 35.3 մլրդ դրամ, որը կազմել է կիսամյակային ծրագրի 50.8%‑ը և 17.1%-ով զիջել նախորդ տարվա համապատասխան ցուցանիշը` հիմնականում պայմանավորված նյութերի ձեռք բերման և շարունակական ծախսերի նվազմամբ:

Կառավարության պարտքի սպասարկմանը հունվար-մարտ ամիսներին տրամադրվել է 31.9 մլրդ դրամ` կազմելով կիսամյակային ծրագրի 54.1%-ը: Մասնավորապես` նշված գումարից շուրջ 9 մլրդ դրամ տրամադրվել է ներքին, 22.9 մլրդ դրամ` արտաքին պարտքի սպասարկմանը: Պարտքի սպասարկման ծախսերը 17.9%-ով կամ շուրջ 7 մլրդ դրամով զիջել են նախորդ տարվա նույն ժամանակահատվածի ցուցանիշը՝ պայմանավորված ներքին պարտքի սպասարկման ծախսերի 48.9%-ով նվազմամբ: Արտաքին պարտքի սպասարկման ծախսերը անցած չորս ամիսներին աճել են 7.5%-ով:

2017 թվականի հունվար-ապրիլ ամիսներին ՀՀ պետական բյուջեից տրամադրվել են 30.1 մլն դրամ սուբսիդիաներ` կազմելով կիսամյակային ծրագրի 59.9%-ը և 13.4%-ով (4.7 մլրդ դրամով) զիջել նախորդ տարվա համապատասխան ցուցանիշը: Սուբսիդիաների նվազումը հիմնականում պայմանավորված է 2016 թվականին հողօգտագործողներին մատչելի գներով պարարտանյութերի ձեռքբերման նպատակով նախատեսված պետական աջակցությունն ավելի շուտ տրամադրելու (1.9 մլրդ դրամ) և խմելու ջրի մատակարարման ծառայությունների սուբսիդավորմանը 1.3 մլրդ դրամ հատկացնելու հանգամանքով, որն ընթացիկ տարվա բյուջեով նախատեսված չէ:

Հաշվետու ժամանակահատվածում ՀՀ պետական բյուջեից տրամադրվել են 50.5 մլրդ դրամ դրամաշնորհներ, որից 48.7 մլրդ դրամը` պետական հատվածի այլ մակարդակներին, 1.8 մլրդ դրամը` միջազգային կազմակերպություններին: Մասնավորապես` համայնքների բյուջեներին համահարթեցման սկզբունքով տրամադրվել են 16 մլրդ դրամ դոտացիաներ, որոնք կազմել են կիսամյակային ծրագրի 66.7%-ը և նախորդ տարվա համեմատ աճել են 2%‑ով: 30.4 մլրդ դրամ է տրամադրվել այլ ընթացիկ դրամաշնորհներին՝ ապահովելով կիսամյակային ծրագրի 77.9% կատարողական և 0.3%-ով գերազանցել նախորդ տարվա համապատասխան ցուցանիշը: Դրամաշնորհների կիսամյակային ծրագիրն ընդհանուր առմամբ կատարվել է 72.1%‑ով: Նախորդ տարվա համեմատ նշված ծախսերն աճել են 2.2%‑ով կամ 1.1 մլրդ դրամով՝ հիմնականում պայմանավորված միջազգային կազմակերպություններին տրամադրված ընթացիկ դրամաշնորհների և համայնքներին տրամադրված ընթացիկ սուբվենցիաների աճով:

Ընթացիկ ծախսերի 35.6%-ը` 133.6 մլրդ դրամ, ուղղվել է սոցիալական նպաստների և կենսաթոշակների վճարմանը` ապահովելով ներկայացված բոլոր պարտավորությունների կատարումը և արձանագրելով կիսամյակային ծրագրի 65.3% կատարողական: Մասնավորապես` 92.3 մլրդ դրամ են կազմել կենսաթոշակները, 41.3 մլրդ դրամ` նպաստները: Նախորդ տարվա հունվար-ապրիլ ամիսների համեմատ նպաստների և կենսաթոշակների ծախսերն աճել են 3.6%-ով կամ 4.6 մլրդ դրամով:

Հաշվետու ժամանակահատվածում պետական բյուջեի միջոցներից 54.4 մլրդ դրամ տրամադրվել է այլ ծախսերին` կազմելով կիսամյակային ծրագրի 51.4%‑ը և 3.4%-ով զիջելով նախորդ տարվա նույն ցուցանիշը:

Պետական բյուջեի ոչ ֆինանսական ակտիվների հետ գործառնությունները 2017 թվականի հաշվետու ժամանակահատվածում կազմել են 19.1 մլրդ դրամ: Ոչ ֆինանսական ակտիվների գծով ծախսերը կազմել են 19.3 մլրդ դրամ, որոնց կիսամյակային ծրագիրը կատարվել է 26.8%‑ով: Նշված ծախսերը 22.6%-ով կամ 5.6 մլրդ դրամով զիջել են նախորդ տարվա համապատասխան ցուցանիշը` հիմնականում պայմանավորված շենքերի և շինությունների ծախսերի կրճատմամբ: Ոչ ֆինանսական ակտիվների օտարումից հունվար-ապրիլ ամիսների ընթացքում պետական բյուջե է մուտքագրվել 202.2 մլն դրամ՝ նախորդ տարվա նույն ժամանակահատվածի 3 մլրդ դրամի դիմաց:

*ՀՀ պետական բյուջեի պակասուրդը*

2017 թվականի հունվար-ապրիլ ամիսների ընթացքում ՀՀ պետական բյուջեն կատարվել է 11.4 մլրդ դրամ պակասուրդով՝ կազմելով առաջին կիսամյակի ծրագրի 11.5%-ը: Մասնավորապես՝ պակասուրդի ֆինանսավորման ներքին աղբյուրները կազմել են 32.3 մլրդ դրամ, արտաքին աղբյուրները՝ -20.9 մլրդ դրամ` առաջին կիսամյակում նախատեսված համապատասխանաբար 95.7 մլրդ դրամի և 3.9 մլրդ դրամի դիմաց:

Հաշվետու ժամանակահատվածում ֆինանսավորման ներքին աղբյուրներից փոխառու միջոցների հաշվին պետական բյուջեի պակասուրդը ֆինանսավորվել է 13.1 մլրդ դրամով, որը հիմնականում ստացվել է պետական գանձապետական պարտատոմսերի տեղաբաշխումից՝ նախատեսված -5.8 մլրդ դրամի դիմաց: 2.2 մլն դրամ հատկացվել է մուրհակների մարմանը` ամբողջությամբ ապահովելով կիսամյակի համար նախատեսված ցուցանիշը:

Շուրջ 19.2 մլրդ դրամ է կազմել ֆինանսական զուտ ակտիվների հաշվին ֆինանսավորումը` կիսամյակային ծրագրով նախատեսված 101.5 մլրդ դրամի դիմաց: Մասնավորապես՝ հաշվետու ժամանակահատվածում ՀՀ ռեզիդենտներին պետական բյուջեից տրամադրվել են 1.5 մլրդ դրամ վարկային միջոցներ` կազմելով կիսամյակային ծրագրի 10.3%‑ը: Նշված ցուցանիշը հիմնականում պայմանավորված է ՌԴ աջակցությամբ իրականացվող Հայկական ԱԷԿ-ի N 2 էներգաբլոկի շահագործման նախագծային ժամկետի երկարացման ու Վերակառուցման և զարգացման միջազգային բանկի աջակցությամբ իրականացվող էներգետիկայի ոլորտի ֆինանսական առողջացման վարկային ծրագրերի շրջանակներում օգտագործված միջոցների չափով, ինչպես նաև Վերակառուցման և զարգացման միջազգային բանկի աջակցությամբ իրականացվող էլեկտրամատակարարման հուսալիության ծրագրի լրացուցիչ ֆինանսավորման ծրագրի շրջանակներում նախատեսված միջոցները չօգտագործելու հանգամանքով: Ռեզիդենտներին պետական բյուջեից տրամադրված վարկերից վերադարձվել է կիսամյակային ծրագրով նախատեսված գումարների 22.6%‑ը՝ 3.9 մլրդ դրամ: Հաշվետու ժամանակահատվածում 16.8 մլրդ դրամ օգտագործվել է ներքին աղբյուրներում ձևավորված ազատ միջոցներից` կիսամյակային ծրագրով նախատեսված 98.9 մլրդ դրամի դիմաց:

Հաշվետու ժամանակահատվածում ՀՀ պետական բյուջեի պակասուրդի արտաքին ֆինանսավորումը կազմել է -20.9 մլրդ դրամ՝ կիսամյակային ծրագրով նախատեսված 3.9 մլրդ դրամի դիմաց: Արտաքին աղբյուրներում կիսամյակային ծրագրով նախատեսված 26.9 մլրդ դրամի դիմաց -1.4 մլրդ դրամ են կազմել փոխառու զուտ միջոցները: Մասնավորապես՝ արտաքին դոնորների կողմից նպատակային վարկային ծրագրերի շրջանակներում տրամադրվել են ավելի քան 14.1 մլրդ դրամ վարկային միջոցներ (առաջին կիսամյակում նախատեսված 49.2 մլրդ դրամի դիմաց), որից 7.4 մլրդ դրամը ստացվել է միջազգային կազմակերպություններից, 6.7 մլրդ դրամը` օտարերկրյա պետություններից: 15.5 մլրդ դրամ ուղղվել է արտաքին պարտքի մարմանը (առաջին կիսամյակում նախատեսված 22.3 մլրդ դրամի դիմաց), որից 12.1 մլրդ դրամն ուղղվել է միջազգային կազմակերպությունների, 3.3 մլրդ դրամը՝ օտարերկրյա պետությունների և 180.0 մլն դրամը` օտարերկրյա առևտրային բանկերի նկատմամբ պարտավորությունների մարմանը:

Արտաքին ֆինանսական զուտ ակտիվները կիսամյակային ծրագրով նախատեսված ‑23.0 մլրդ դրամի դիմաց հաշվետու ժամանակահատվածում կազմել են ‑19.5 մլրդ դրամ (կիսամյակային ծրագրի 84.6%-ը), որից 18.0 մլրդ դրամը (կիսամյակային ծրագրի 68.9%-ը) հատկացվել է ԼՂՀ‑ին` որպես միջպետական վարկ: Վրաստանի կողմից ՀՀ նկատմամբ ունեցած վարկային պարտավորությունների գծով ստացվել է 140.7 մլն դրամ՝ ապահովելով կիսամյակային ծրագրի 47.9%-ը: Բաժնետոմսերի և կապիտալում այլ մասնակցության ձեռքբերման նպատակով հունվար-ապրիլ ամիսների ընթացքում տրամադրվել է շուրջ 2.0 մլրդ դրամ՝ ամբողջությամբ ապահովելով կիսամյակի համար ծրագրված ցուցանիշի կատարումը: Հաշվետու ժամանակահատվածում 332.1 մլն դրամ է օգտագործվել արտաքին աղբյուրներից ստացված վարկային և դրամաշնորհային միջոցների մնացորդից՝ ծրագրով նախատեսված 4.8 մլրդ դրամի փոխարեն:

1. Պետական բյուջեի եկամուտներում, ծախսերում և պակասուրդի ֆինանսավորման աղբյուրներում ներառված են արտաքին աղբյուրներից ֆինանսավորվող նպատակային ծրագրերը, իսկ ծախսերի գծով ներկայացված են դրամարկղային ծախսերը: [↑](#footnote-ref-1)